Avainsanat

Tiivistelmä



Avainsanat

1. Yhteisön tavaramerkki – Muutoksenhakumenettely – Kanne yhteisöjen tuomioistuimissa – Kannekirjelmässä esitetty pyyntö, jonka tarkoituksena on hylättyyn rekisteröintihakemukseen sisältyvän tavaroiden tai palveluiden luettelon rajoittaminen – Pyynnön tulkitseminen osittaisena peruuttamisena

(Ensimmäisen oikeusasteen tuomioistuimen työjärjestyksen 135 artiklan 4 kohta; neuvoston asetuksen N:o 40/94 44 artikla; komission asetuksen N:o 2868/95 1 artiklan 13 sääntö)

2. Yhteisön tavaramerkki – Yhteisön tavaramerkin määritelmä ja hankkiminen – Ehdottomat hylkäysperusteet – Asetuksen N:o 40/94 7 artiklan 1 kohdan b, c ja d alakohdassa säädettyjen perusteiden soveltamisalojen osittainen päällekkäisyys

(Neuvoston asetuksen N:o 40/94 7 artiklan 1 kohta)

3. Yhteisön tavaramerkki – Yhteisön tavaramerkin määritelmä ja hankkiminen – Ehdottomat hylkäysperusteet – Tulkinta hylkäysperusteisiin liittyvän yleisen edun valossa – Asetuksen N:o 40/94 7 artiklan 1 kohdan c alakohta – Tavoite – Vapaana pitämisen tarve

(Neuvoston asetuksen N:o 40/94 7 artiklan 1 kohdan c alakohta)

4. Yhteisön tavaramerkki – Yhteisön tavaramerkin määritelmä ja hankkiminen – Ehdottomat hylkäysperusteet – Tavaramerkit, jotka muodostuvat yksinomaan sellaisista merkeistä tai merkinnöistä, joita voidaan käyttää osoittamaan tavaran tai palvelun ominaisuuksia – Uudissana, joka muodostuu osista, joilla kuvaillaan kyseessä olevien tavaroiden tai palvelujen ominaisuuksia – Ehdottomiin hylkäysperusteisiin kuuluminen, kun yhdistelmä ei ole tavanomaisesta poikkeava

(Neuvoston asetuksen N:o 40/94 7 artiklan 1 kohdan c alakohta)

5. Yhteisön tavaramerkki – Yhteisön tavaramerkin määritelmä ja hankkiminen – Ehdottomat hylkäysperusteet – Tavaramerkit, jotka muodostuvat yksinomaan sellaisista merkeistä tai merkinnöistä, joita voidaan käyttää osoittamaan tavaran ominaisuuksia – Sanamerkki TELEPHARMACY SOLUTIONS

(Neuvoston asetuksen N:o 40/94 7 artiklan 1 kohdan c alakohta)

6. Yhteisön tavaramerkki – Yhteisön tavaramerkin määritelmä ja hankkiminen – Ehdottomat hylkäysperusteet – Tavaramerkit, jotka muodostuvat yksinomaan sellaisista merkeistä tai merkinnöistä, joita voidaan käyttää osoittamaan tavaran tai palvelun ominaisuuksia – Viraston arviointi merkin rekisteröintikelpoisuudesta – Näytön esittämisen tarpeettomuus

(Neuvoston asetuksen N:o 40/94 7 artiklan 1 kohdan c alakohta)

7. Yhteisön tavaramerkki – Viraston päätökset – Oikeudellinen virhe, joka koskee merkin rekisteröintikelpoisuutta – Rekisteröinnin hakija ei voi vedota vaatimustensa tueksi samankaltaisessa asiassa tapahtuneeseen lainvastaisuuteen

Tiivistelmä

1. Kun sellaisen kanteen yhteydessä, joka on nostettu sisämarkkinoiden harmonisointiviraston (tavaramerkit ja mallit) valituslautakunnan tekemästä päätöksestä, jossa vahvistetaan yhteisön tavaramerkkiä koskevan hakemuksen hylkääminen, kannekirjelmässä on pyyntö, jolla pyritään rajoittamaan tässä hakemuksessa kyseessä olevien tavaroiden tai palveluiden luetteloa, sitä ei voida pitää asetuksen N:o 40/94 44 artiklassa ja asetuksen N:o 40/94 täytäntöönpanosta annetun asetuksen N:o 2868/95 13 säännössä tarkoitettuna muutoshakemuksena, koska se ei ole näissä säännöksissä säädettyjen erityisten menettelysääntöjen mukainen. Tällaista pyyntöä voidaan sen sijaan tulkita siten, että kantaja vaatii riidanalaisen päätöksen kumoamista vain osittain. Tällainen pyyntö ei sellaisenaan ole vastoin ensimmäisen oikeusasteen tuomioistuimen työjärjestyksen 135 artiklan 4 kohtaan perustuvaa kieltoa muuttaa ensimmäisen oikeusasteen tuomioistuimessa riidan kohdetta siitä, mitä se on ollut valituslautakunnassa.

(ks. 13 ja 14 kohta)

2. Vaikka yhteisön tavaramerkistä annetun asetuksen N:o 40/94 7 artiklan 1 kohdasta käy ilmi, että jokainen tässä säännöksessä mainittu rekisteröintieste on itsenäinen verrattuna muihin rekisteröintiesteisiin ja jokaista niistä on tarkasteltava erikseen, kyseisen säännöksen b, c ja d alakohdassa säädettyjen esteiden soveltamisalat ovat ilmeisellä tavalla osittain päällekkäisiä. Varsinkin sellaiselta sanamerkiltä, joka asetuksen N:o 40/94 7 artiklan 1 kohdan c alakohdassa tarkoitetulla tavalla kuvailee tavaroiden tai palvelujen ominaisuuksia, puuttuu tämän takia väistämättä saman asetuksen 7 artiklan 1 kohdan b alakohdassa tarkoitettu erottamiskyky näiden samojen tavaroiden tai palvelujen osalta.

(ks. 23 ja 24 kohta)

3. Yhteisön tavaramerkistä annetun asetuksen N:o 40/94 7 artiklassa lueteltuja rekisteröintiesteitä on tulkittava ottamalla huomioon se yleinen etu, joka on kulloisenkin rekisteröintiesteen tausta-ajatuksena. Kun asetuksen N:o 40/94 7 artiklan 1 kohdan c alakohdassa kielletään tällaisten merkkien ja merkintöjen rekisteröiminen yhteisön tavaramerkeiksi, tällä säännöksellä pyritään siihen yleisen edun mukaiseen tavoitteeseen, että merkkejä tai merkintöjä, joilla kuvaillaan sellaisten tavaroiden tai palveluiden ominaisuuksia, joita varten rekisteröintiä on haettu, on jokaisen saatava vapaasti käyttää. Tällä säännöksellä estetään siis se, että ainoastaan yksi yritys saisi käyttää tällaisia merkkejä tai merkintöjä sen vuoksi, että ne on rekisteröity tavaramerkiksi.

(ks. 41 ja 42 kohta)

4. Yhteisön tavaramerkistä annetun asetuksen N:o 40/94 7 artiklan 1 kohdan c alakohtaa on tulkittava siten, että tavaramerkki, joka koostuu uudissanasta, joka muodostuu sanaosista, joista jokainen kuvailee niiden tavaroiden tai palvelujen ominaisuuksia, joita varten rekisteröintiä on haettu, itsekin kuvailee näitä ominaisuuksia, paitsi jos on olemassa havaittavissa oleva ero yhtäältä kyseisen uudissanan ja toisaalta niiden osien, joista kyseinen sana muodostuu, pelkän summan välillä, mikä edellyttää sitä, että sen takia, että yhdistelmä on tavanomaisesta poikkeava kyseisten tavaroiden tai palvelujen osalta, uudissana luo vaikutelman, joka on riittävän kaukana siitä vaikutelmasta, joka syntyy kyseisen uudissanan muodostavien osien välittämien ilmausten pelkästä yhdistelmästä, jolloin uudissana on enemmän kuin kyseisten osien summa.

(ks. 49 kohta)

5. Sanamerkkiä TELEPHARMACY SOLUTIONS, jonka rekisteröintiä yhteisön tavaramerkiksi on haettu Nizzan sopimukseen pohjautuvan luokituksen luokkaan 9 kuuluvalle ”pakattujen farmaseuttisten tuotteiden kauko-ohjatulle elektroniselle jakelujärjestelmälle, johon kuuluu tila, jossa pakatut farmaseuttiset tuotteet varastoidaan jakelua varten, jakelulaitteeseen liitetty tietokone ja viestintäverkko, joka liittää tietokoneen etätietokoneeseen”, voidaan käyttää yhteisön tavaramerkistä annetun asetuksen N:o 40/94 7 artiklan 1 kohdan c alakohdassa tarkoitetulla tavalla kuvailemaan rekisteröintihakemuksessa tarkoitettujen tavaroiden keskeistä ominaisuutta. Kokonaisuudessaan tarkasteltuna kyseisellä merkillä nimittäin osoitetaan vain kohdeyleisölle, joka muodostuu englannin kielen taitoisista lääketieteen alalla toimivista ihmisistä, että hakija, joka toimittaa rekisteröintihakemuksessa tarkoitettuja tavaroita, tarjoaa farmaseuttisten tuotteiden etäjakelussa käytettäviä laitteita.

(ks. 52 ja 53 kohta)

6. Kun merkin rekisteröinti hylätään yhteisön tavaramerkiksi asetuksen N:o 40/94 7 artiklan 1 kohdan c alakohdan nojalla, merkin rekisteröintikelpoisuutta on arvioitava yksinomaan yhteisön asiaa koskevan lainsäädännön nojalla, sellaisena kuin yhteisöjen tuomioistuimet ovat sitä tulkinneet. Näin ollen on riittävää, että sisämarkkinoiden harmonisointivirasto (tavaramerkit ja mallit) soveltaa päätöksenteossaan erottamiskyvyn arviointiperustetta sellaisena kuin sitä tulkitaan oikeuskäytännössä, ilman, että sen pitäisi esittää tästä näyttöä.

(ks. 54 kohta)

7. Jos sisämarkkinoiden harmonisointivirasto (tavaramerkit ja mallit) on tehnyt oikeudellisen virheen todetessaan tietyssä asiassa tehdyssä päätöksessä, että merkki voidaan rekisteröidä yhteisön tavaramerkkinä, tähän päätökseen ei voida tehokkaasti vedota sellaisen vaatimuksen tueksi, joka koskee myöhemmin tehdyn sellaisen päätöksen kumoamista, jossa samankaltaisessa asiassa tehdään vastakkainen päätös. Yhdenvertaisuusperiaatteen noudattamisen on nimittäin oltava sopusoinnussa laillisuusperiaatteen kanssa, jonka mukaan kukaan ei voi edukseen vedota lainvastaisuuteen, joka hyödyttää jotakuta toista.

(ks. 59 kohta)